הרכבת התחתית של באקו

**הרכבת התחתית של באקו** (באזרית: **Bakı Metropoliteni**) היא מערכת ציבורית של נסיעה תת-קרקעית בבאקו. במערכת קיימים שני קווים ארוכים ושני קווים קצרים יותר. הקווים הראשיים נפגשים במספר תחנות ומקבילים בחלקים מהמסלולים. הרכבת התחתית של באקו החלה לפעול במחצית השנייה של המאה העשרים, ומתופעלת על ידי חברה בשם ב"אקו מטרופוליטן" (Baku Metropolitan CJSC), שהוקמה בשנת 2014 לפי צו נשיאותי רשמי של נשיא אזרבייג'ן אילהם אלייב.

## מידע כללי
התחנות של הרכבת התחתית של באקו שונות זו מזו, הן מסיבות של מועד בנייתן והתפיסה שהובילה את התכנון והבניה, והן מסיבות של שינוי עם הזמן בדרישות ובתקניה. כל תחנה מעוצבת בייחודיות. העיצוב הפנימי שונה, גם אם המבנה הכללי של תחנה דומה למבנה של תחנות אחרות. אחדות מהתחנות מעוטרות בציורים ותבליטים על הקירות. בתחילה הסתמכה המערכת על הידע והניסיון הסובייטי, אבל לאחר התפרקות ברית המועצות הוחלט על יישור קו עם סטנדרטים של מדינות המערב בכל התחומים, תכנון, בנייה, מערכות בקרה ותפעול. שבע מתוך התחנות נמצאות בעומק רב.

## היסטוריה
עוד לפני מלחמת העולם השנייה היו תוכניות לבניית רכבת התחתית בבאקו, אך עקב המלחמה החלו התכנון המעשי והעבודות רק ב-1949. עבודות התכנון והבנייה ארכו כשבע עשרה שנים. כל העבודות לבניית הרכבת התחתית של באקו וההפעלה הראשונה, נעשו בתקופת השלטון הסובייטי באזרבייג'ן. הקו הראשון נחנך ב-6 בנובמבר 1967, על-ידי היידר אלייב, שהיה אז המזכיר הראשון של המפלגה הקומוניסטית באזרבייג'ן, והפך מאוחר יותר להיות נשיא אזרבייג'ן. הרכבת התחתית של באקו הייתה החמישית במדינות ברית המועצות (אחרי מוסקבה, לנינגרד, קייב וטביליסי), והראשונה בין מדינות המזרח התיכון ובין המדינות המוסלמיות. המטרו כלל בתחילה חמש תחנות בלבד. הקו האדום יצא מתחנת העיר העתיקה של באקו (באזרית "Icheri-Sheher"), והגיע עד תחנת נרימאן נרימאנוב ("Nariman Narimanov"), הקרובה למרכז היידר אלייב שנבנה בתקופה מאוחרת יותר. אורכו של הקו האדום בעת הפעלתו הראשונה הסתכם ב-9.2 ק"מ מסילות וב-5 תחנות בלבד. כיוון שהבניה הייתה בזמן השלטון רוסי – גם התפיסה, התכנון ושיטת הבניה שאבו מהניסיון שנצבר בברית המועצות, לדוגמה ברכבת התחתית של מוסקבה. ב-1975 הועברה האחריות על המטרו של באקו ישירות לידי משרד הדרכים של ברית המועצות. הקטע הראשון של הקו הירוק נפתח ב-1976. הרכבת התחתית של באקו נמצאת בפיתוח מתמיד, וגם בדצמבר 2022 נפתחה תחנה חדשה.

### שינוי שמות, של הרשת ושל תחנות
בתחילה נקראה מערכת הרכבת התחתית של באקו על שם לנין, אך מאוחר יותר שונה השם למטרו של באקו (באזרית: Bakı metropoliteni). לאחר התפרקותה של ברית המועצות, הוחלפו גם שמותיהן של 8 תחנות, משמות המזכירים גיבורים, אנשי תרבות ותאריכים הקשורים לברית המועצות, לגיבורים, תאריכים ומקומות הקשורים לאזרבייג'ן ולהיסטוריה שלה. ואלה שמות התחנות שהוחלפו: תחנת Şaumyan הפכה ל-Xətaı, תחנת Bakı 26 Komissarı שונתה ל-Sahil, תחנת XI Qızıl Ordu Meydanı הייתה ל־20 Yanvar (ה-20 בינואר), שמה של תחנת עשרים ושמונה באפריל הפך לעשרים ושמונה במאי, Qara Qarayev ל־Avrora, תחנת Elektrozavod ל־Bakmil, תחנת Bakı Soveti קיבלה את השם İçәrişәhәr (העיר העתיקה), ואילו Məşədi Əzizbəyov הפכה ל-Koroğlu.
שמאל|ממוזער|250px|מבנה גג דמוי פירמידה, בתחנת קורגולו (Köroğlu)

## נוסעים ברשת
בחודש אפריל 2024 הסיעה מערכת המטרו של באקו 20,510,190 נוסעים, נתון המהווה גידול בשיעור של 7.6% מהחודש המקביל בשנה שקדמה לה. ממוצע מספר הנוסעים היומי בכל הקווים עמד על 683,673. מינואר עד וכולל יולי 2024, עמד מספר הנוסעים ברשת על 130,103,400, גידול בשיעור של 4.7% מול התקופה המקבילה בשנת 2023. מספר הנוסעים היה בגידול מתמיד גם בשנים קודמות, למעט בתקופת מגפת הקורונה. הגידול במספר הנוסעים בחצי השנה הראשונה של 2024 מול אותה התקופה ב-2022 עמד על 12.2%, אך מספר הנוסעים עדיין היה פחות ב-3% מהתקופה המקבילה בשנת 2019, לפני שפרצה מגפת הקורונה.

## קווי הרכבת התחתית

הנתונים בטבלה נכונים לספטמבר 2024.

## סידורי ומחירי הנסיעה
שמאל|ממוזער|200px|הסמליל של "כרטיס באקו – BakiKart
שירותי הרכבת התחתית בבאקו פועלים החל מ-06:00 בבוקר, ועד שעת חצות הלילה, 00:00. שלושה מתוך ארבעת קווי המטרו נפגשים מתחת לתחנת הרכבת העילית המרכזית, בתחנת הרכבת התחתית "ג'אפר ג'אברלי" (Cəfər Cabbarlı).

מחיר הנסיעה ברכבת התחתית של באקו אחיד, 50 קופיק, שהם חצי מאנאט אזרבייג'ני. מחיר זה נכנס לתוקף ב-1 ביולי 2024 ונמצא תקף גם בבדיקה שנעשתה ב-19 בספטמבר 2024. נכון לתאריך זה, העלות לנסיעה בודדת בשקלים חדשים שווה בערך לכ-1.10 ש"ח. הכרטיס מאפשר נסיעה ללא הגבלת תחנות, מתחנה ראשונה, ועד לתחנה הסופית.

כל נסיעה מחייבת רכישה מוקדמת של "כרטיס באקו" (BakiKart). אפשר לרכוש כרטיס באקו ישירות לטלפון הנייד. החל מתאריך 30 בדצמבר 2023, הכרטוס פועל באמצעות קוד QR. בכרטיסי באקו ניתן לטעון מראש נסיעה בודדת, וגם טעינה לנסיעות שבועיות, או חודשיות. בכניסה לתחנות הוצבו החל מ-6 בספטמבר 2023 סורקי ברקוד QR, וכניסה לתחנות והיציאה מהן מתבצעת באמצעותם.

## שילוב במערכות תחבורה מטרופוליטניות
הרכבת התחתית של באקו היא חלק ממערכת תחבורתית מקיפה, ומשולבת עם אמצעי תחבורה אחרים בבאקו. מפגש קווי המטרו המרכזיים בתחנת Cəfər Cabbarlı, מתחת לשטחה תחנת הרכבת המרכזית של באקו, בקרבה מיידית לריכוז קווי אוטובוסים ברחובות הסמוכים, הופכת את התחבורה הציבורית בבאקו לאינטגרטיבית ופשוטה יחסית לשימוש. שלטונות באקו עושים מאמץ ליישם את המלצות הבנק העולמי משנת 2018, לשיפור ואינטגרציה נוחה לנוסעים של שירות התחבורה באזור "באקו הגדולה" כולה. במסגרת האינטגרציה, ההנגשה והייעול של המערכות, מתוכננת הפעלת רשת חשמליות (Tram) בבאקו עד שנת 2040, וכן אוטובוסים מהירים – "מטרובוסים".

## תאונות ומתקפות טרור
**מתקפות טרור**: שתי מתקפות טרור נפרדות באמצעות מטעני חבלה, התרחשו בשנת 1994. בשני הפיצוצים הואשמו שירותי ביון ואזרחים ארמנים. ארגון סאדוואל (Sadval) שבסיסו בדגסטן נטל אחריות על הפיצוצים.

**המתקפה הראשונה**: מתקפת הטרור הראשונה אירעה ב-19 במרץ 1994 בצהרים, כאשר מחבל מתאבד התפוצץ בקרון רכבת תחתית עמוס, בתחנת "ה-21 בינואר". כתוצאה מהפיצוץ נהרגו 14 נוסעים ו-49 נפצעו. אחד עשר ממתכנני, מבצעי וסייעני מתקפת הטרור נתפסו ונשפטו לתקופות מאסר ארוכות, עד מאסרי עולם. לאחר המתקפה פעולת הרכבת התחתית הופסקה זמנית.

**המתקפה השנייה**: מתקפת הטרור השנייה התרחשה ב-3 ביולי 1994, בין תחנות "28 במאי" ו"גנצ'ליק" (Gənclik), בשעה 08:30 בבוקר. במקרה זה המחבל הפעיל את המטען באמצעות שלט רחוק. במתקפה נהרגו 13 ונפצעו 42 נוסעים. המחבל שביצע את הפיגוע ברח ונעצר במוסקבה, ולאחר זמן הוסגר לאזרבייג'ן ונשפט.

**הדליקה הגדולה**: ב-28 באוקטובר 1995 פרצה שרפה בין תחנות נרימן נרימאנוב (Nariman Narimanov) לאולדוס (Ulduz). בדליקה נהרגו 289 בני אדם, בהם 28 ילדים ו-3 אנשי צוותי הצלה. בנוסף, נפצעו 270 נוסעים בדרגות שונות. הדליקה פרצה בשעה שש לפנות ערב, הנחשבת לשעת שיא. נקבע, כי הדליקה פרצה כתוצאה מקצר חשמלי באחד הקרונות, אך גורמים של חבלה וטרור לא נשללו מעולם. השריפה נחשבת לאסון הגרוע ביותר בתולדות התחבורה התת-קרקעית, בכל המדינות המפעילות רכבת תחתית, ואף נכנסה לספר השיאים של גינס בתור שכזו.

## תוכניות פיתוח עתידיות
לפי התוכניות לפיתוח העתידי של קווי הרכבת התחתית, קווי הנסיעה יתארכו עד ל-119.1 קילומטרים, ומספר התחנות יגדל עד ל-76. קו רכבת אחד יגיע עד לנמל התעופה הבין לאומי של באקו, על-שם היידר אלייב, הנמצא מחוץ לעיר, במרחק של כ-18 ק"מ מתחנת הרכבת התחתית הקרובה ביותר. חלק מתוכנית הפיתוח אמורה להתממש עד לשנת 2030. התחנות החדשות והמשודרגות מתוכננות לקליטת יותר קרונות מתחנות ישנות. תוכניות פיתוח אחרות צפויות להסתיים ב-2040 ולאחר מכן. בשנת 2024 פורסם, כי ב-2040 צפוי אורך המסילות להתארך עד ל-73.4 קילומטרים. בשנת 2022 היה כיסוי WI-FI ב-24 תחנות, ומגמת התרחבות הכיסוי צפויה להימשך. החברה המתפעלת את הרכבת התחתית "באקו מטרופוליטן" אופטימית יותר לגבי צפי ההתפתחות. לפי פרסומי החברה, התחזית המלאה של 119 ק"מ מסילות ו-76 תחנות תתממש עד לשנת 2030.

במקביל לפיתוח הרשת והרחבתה, משפצים ומשדרגים את התחנות הראשונות, שבמאה ה-21 הפכו למיושנות. השדרוג כולל רכישת קרונות מודרניים, שיפור מראה חזותי, הרחבות והארכת רציפים, החלפת ציוד דוגמת דרגנועים ומעליות, וכן מודרניזציה של ציוד איתות ובקרה, ומערכות בטיחות.

## גלריה

קובץ:81-717 interior in Baku.jpg|מראה פנימי של קרון רכבת
קובץ:Ilham Aliyev attended opening of “Khojasan” station and electric depot of Baku Metro 15.jpg|אחד מחדרי הבקרה של המערכת
קובץ:Bakmil metro station.jpg|מראה תחנת "באקמיל" (Bakmil)
קובץ:Dernegul metro station.jpg|פנים תחנת "דרנגול" (Dərnəgül)
קובץ:Memar Əcəmi station (Baku metro) main door.jpg|הכניסה לתחנת ממאר (Memar)
קובץ:Khojasan depot of Baku Metro - 81-765-B trains.jpg|רכבות בתחנת חוג'סן (Xocəsən)


## ראו גם
* באקו
* רכבת תחתית
* העיר העתיקה של באקו

## קישורים חיצוניים

* 

## הערות שוליים

קטגוריה:באקו
באקו